Diari Oficial de la Generalitat Valenciana


Sumari del DOGV 2879, del 28-11-1996 (1996/840166)

RESOLUCIÓ de 22 d'octubre de 1996 de la Conselleria d'Indústria i Comerç sobre concessió administrativa a Repsol Butano, SA per a la prestació del servei públic de subministrament i distribució per canalització de combustibles gasosos de la 2a i 3a famílies a les localitats d'Agost, Muro d'Alcoi i Oriola (Alacant), per a usos domèstics, comercials i a petites indústries.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2879

Data del DOGV
:   28-11-1996

Secció del DOGV
:   ALTRES DISPOSICIONS

Número del document
:   1996/840166


Data del document
:   22-10-1996

Organisme emissor
:   Conselleria d'Indústria i Comerç

Tipus de document
:   Resolució

RESOLUCIó de 22 d'octubre de 1996 de la Conselleria d'Indústria i Comerç sobre concessió administrativa a Repsol Butano, SA per a la prestació del servei públic de subministrament i distribució per canalització de combustibles gasosos de la 2a i 3a famílies a les localitats d'Agost, Muro d'Alcoi i Oriola (Alacant), per a usos domèstics, comercials i a petites indústries.   
Vist l'expedient incoat pel Servei Territorial d'Indústria i Energia d'Alacant a instàncies de Repsol Butano, SA, en el que sol·licita la concessió administrativa per a la prestació del servei públic de subministrament i distribució per canalització de combustibles gasosos de la 2a i 3a famílies a les localitats d'Alcoi, Cocentaina, Crevillent, Sant Vicent del Raspeig, Agost, Muro d'Alcoi i Oriola (Alacant), per a usos domèstics, comercials i a petites indústries.  
Atès el que preveuen el capítol III de la Llei 10/1987, de 15 de maig, de Disposicions Bàsiques per a un desenvolupament coordinat d'actuacions en matèria de combustibles gasosos, i el capítol II del Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles.  
Atès que s'ha notificat a tots els ajuntaments perquè exerciren, en el termini de vint dies, la facultat prevista en el paràgraf tercer de l'article primer de la Llei 10/1987, sense que s'haja produït aquesta circumstància en tots, tret dels ajuntaments d'Alcoi i Cocentaina.  
Atès que durant el termini d'informació pública a què se sotmeté el projecte de concessió no s'han presentat al·legacions referents a la sol·licitud de concessió, tret de la indicada per l'Ajuntament de Crevillent pel que fa al termini de la concessió, i que d'altres al·legacions com les presentades per aquest ajuntament i els d'Oriola i Muro d'Alcoi hauran de fer-se efectives en el tràmit de l'autorització administrativa.  
Atesos els terminis d'execució, el règim d'explotació i prestació del servei, la garantia, la importància, la qualitat, la regularitat i els preus plantejats per l'empresa Repsol Butano, SA.  
Atès l'informe sobre el contingut de la documentació presentada emès pel Servei Territorial d'Indústria i Energia d'Alacant.  
Acomplits els tràmits reglamentaris en l'expedient instruït a l'efecte, aquesta Conselleria d'Indústria i Comerç, a proposta de la Direcció General d'Indústria i Energia resol:  
Atorgar a Repsol Butano, SA la concessió administrativa per a la prestació del servei públic de subministrament i distribució per canalització de combustibles gasosos de la 2a i 3a famílies a les localitats d'Agost, Muro d'Alcoi i Oriola; denegar a Repsol Butano, SA la concessió administrativa dels municipis de Crevillent i Sant Vicent del Raspeig; i així mateix denegar a Repsol Butano, SA la concessió administrativa dels municipis d'Alcoi i Cocentaina per haver-la sol·licitat els ajuntaments corresponents, per a usos domèstics, comercials i a petites indústries, amb les següents característiques:  
Tipus de gas: propà comercial; les xarxes estaran previstes per al subministrament de gas natural, en previsió que en un futur es dispose de l'esmentat combustible als municipis.  
àrea de concessió: la concessió afecta els termes municipals d'Agost, Muro d'Alcoi i Oriola.  
Pressupost: 5.564.500.167 pessetes.  
Aquesta concessió s'ajustarà a les següents condicions:  
Primera  
Repsol Butano, SA constituirà, en el termini d'un mes, una fiança per valor de 44.287.910 pessetes, import del 2 per cent del pressupost que consta en l'expedient, per garantir-ne el compliment de les obligacions, d'acord amb l'article 13 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre. L'esmentada fiança es constituirà en la Tresoreria del Servei Territorial d'Alacant de la Conselleria d'Economia i Hisenda, en metàl·lic, taló conformat, valors de l'Estat o de la Generalitat Valenciana, o mitjançant un aval bancari, d'acord amb el que disposa l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertat amb entitats d'assegurances de les sotmeses a la Llei 33/1984, de 2 d'agost de 1984.  
La fiança es restituirà a Repsol Butano, SA una vegada que autoritzades les instal·lacions i construïdes en els terminis que s'establisquen en l'autorització per al muntatge d'aquestes, el Servei Territorial d'Indústria i Energia d'Alacant formalitze l'acta de posada en marxa de les instal·lacions.  
Segona  
D'acord amb els articles 9é i 21é del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, dins el termini d'un any, comptador des de la data de publicació d'aquesta resolució en el Diari Oficial de la Generalitat Valenciana, Repsol Butano, SA haurà de sol·licitar del Servei Territorial d'Indústria i Energia d'Alacant l'autorització per al muntatge de les instal·lacions presentant un projecte detallat d'aquestes.  
Repsol Butano, SA haurà d'iniciar el subministrament de gas en el termini d'un mes, comptador des de la data en què el Servei Territorial d'Indústria i Energia d'Alacant formalitze l'acta de posada en marxa de les instal·lacions.  
Tercera  
Les instal·lacions s'han de preveure perquè responguen als avenços tecnològics en el camp del gas i aconseguir proveïments més flexibles i segurs. Amb aquesta finalitat els sistemes de distribució del gas hauran de ser objecte d'una progressiva modernització i perfeccionament, i s'adaptaran a les directrius que marquen la Conselleria d'Indústria i Comerç i el Ministeri d'Indústria i Energia.  
Les instal·lacions de distribució hauran de complir el que s'estableix el Reglament de Xarxes i Connexions de Combustibles Gasosos vigent.  
El canvi de les característiques de gas subministrat o la substitució per un altre d'intercanviable, requerirà l'autorització de la Direcció General d'Indústria i Energia, d'acord amb l'article 8é, apartat c) del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.  
Quarta  
El subministrament de gas s'haurà de presentar complint estrictament el capítol V del reglament general esmentat i en especial l'article 34, pel qual Repsol Butano, SA està obligada a efectuar el subministrament i realitzar les ampliacions que calga per a atendre qualsevol peticionari que sol·licite el servei, en els termes de la concessió. Donat cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia d'Alacant comprovarà si té fonament tècnic aquesta negativa i, si no en té, farà obligatori el subministrament i, si escau, podrà imposar o proposar la corresponent sanció.  
Cinquena  
El concessionari haurà de mantenir un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general, d'atenció a l'usuari, i en serà responsable de la conservació i bon funcionament, d'acord amb el que disposa l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, i les obligacions i responsabilitats del qual s'imposen, tant al concessionari com a totes les persones físiques o entitats relacionades amb la instal·lació o el subministrament d'aquestes.  
Prèviament a l'extensió de l'acta de posada en marxa de les instal·lacions, el Servei Territorial d'Indústria i Energia d'Alacant exigirà la presentació de la documentació que acredite que Repsol Butano, SA disposa d'un servei adequat a l'efecte del compliment d'aquesta condició i ho comprovarà en visita d'inspecció.  
Sisena  
La determinació de les tarifes d'aplicació del subministrament de gas es regirà per les disposicions vigents al seu moment sobre la matèria. El concessionari s'ajustarà a totes les prescripcions que s'estableixen en el reglament general esmentat, com també al model de pòlissa annexa a aquest i a totes les disposicions bàsiques que hagen dictat o que dicten la Conselleria d'Indústria i Comerç i el Ministeri d'Indústria i Energia sobre subministrament de gasos combustibles i les seues instal·lacions.  
Setena  
Aquesta concessió s'atorga per un termini de setanta-cinc (75) anys, comptadors des de la publicació d'aquesta resolució en el Diari Oficial de la Generalitat Valenciana, durant el qual Repsol Butano, SA podrà efectuar la distribució de gas mitjançant les instal·lacions a què s'ha fet referència i la xarxa bàsica de les quals es defineix en el projecte presentat. Les esmentades instal·lacions revertiran a la Generalitat Valenciana en acabar el termini esmentat.  
Vuitena  
El Servei Territorial d'Indústria i Energia d'Alacant vetlarà perquè es complisquen les condicions estipulades en aquesta resolució.  
Una vegada autoritzades i construïdes les instal·lacions, el Servei Territorial d'Indústria i Energia d'Alacant haurà d'inspeccionar la totalitat de les obres i els muntatges efectuats. Després de l'alçament previ de l'acta de posada en marxa, el Servei Territorial d'Indústria i Energia d'Alacant haurà de demanar un certificat final d'obra, signat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que haja aprovat l'esmentat Servei Territorial, com també les altres normes tècniques vigents que hi siguen d'aplicació.  
Els reconeixements, els assajos i les proves de caràcter general o parcial que d'acord amb les disposicions en vigor hagen d'efectuar-se en les instal·lacions compreses en la zona de concessió, els haurà de comunicar el concessionari al Servei Territorial d'Indústria i Energia d'Alacant amb temps, a fi que les inspecciones corresponents puguen efectuar-se abans de procedir a l'ompliment de les rases per a la línia de canalitzacions o anteriorment a la realització de les operacions que posteriorment puguen dificultar-les en qualsevol instal·lació objecte d'aquesta concessió.  
Novena  
Seran causa d'extinció d'aquesta concessió, a més de les indicades en l'article 17 del Reglament General del Servei Públic de Gasos Combustibles, les següents:  
a) L'incompliment de l'article 13 del vigent Reglament General del Servei Públic de Gasos Combustibles.  
b) La introducció de qualsevol variació o ampliació no autoritzada per la Conselleria d'Indústria i Comerç en l'execució del projecte de les instal·lacions bàsiques, salvant les modificacions precises perquè es complisquen les disposicions vigents.  
c) Si no portaren a terme les instal·lacions d'acord amb les condicions imposades en aquesta resolució i en l'autorització per al muntatge d'aquestes.  
No obstant això, si per evolució de la tècnica de distribució de gas, o per unes altres causes, no és adequat el manteniment d'alguna o d'algunes de les instal·lacions objecte d'aquesta resolució, Repsol Butano, SA podrà sol·licitar de la Conselleria d'Indústria i Comerç:  
U. Autorització per a la modificació o substitució de les instal·lacions, sense alterar la resta de condicions de la concessió i amb el mateix termini de reversió que les instal·lacions substituïdes, o bé,  
Dos. L'atorgament de la corresponent concessió per a les noves instal·lacions, si per la importància de les inversions que aquestes comporten no poguera obtenir una compensació econòmica adequada durant el termini que restara per a la caducitat de la concessió abans esmentada, encara que tenint en compte sempre els drets que la Generalitat Valenciana puga tenir sobre els elements canviats.  
Deu  
La concessió s'atorga sense perjudici de tercers i salvant els drets dels particulars.  
Aquesta concessió s'atorga independentment de les autoritzacions, les llicències o els permisos de competència municipal, provincial o d'altres que calga per a la realització de les obres per a les instal·lacions de gas.  
Onze  
Les instal·lacions que cal establir compliran les disposicions i les normes tècniques que en general hi siguen d'aplicació i en particular les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació o complementàries, reglaments electrotècnics i totes les disposicions que es dicten sobre el servei públic de subministrament de gasos combustibles.  
Contra aquesta resolució que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Autònoma Valenciana en el termini de dos mesos, comptadors des de l'endemà de la notificació d'aquesta, de conformitat amb el que disposa l'article 58.3 de la Llei Reguladora de la Jurisdicció de 27 de desembre de 1956.  
València, 22 d'octubre de 1996.- El conseller d'Indústria i Comerç: Diego Such Pérez.